Avengers: Secret Wars

Avengers: Secret Wars on vuonna 2027 ensi-iltansa saava yhdysvaltalainen supersankarielokuva, joka perustuu Marvel Comicsin luomaan Kostajat-supersankariryhmään. Elokuvan tuottavat sekä Marvel Studios että AGBO. Sen on tarkoitus olla suora jatko-osa vuoden 2026 elokuvalle Avengers: Doomsday, Marvel Cinematic Universen (MCU) 40. elokuva sekä kuudennen vaiheen neljäs ja viimeinen elokuva. Elokuvan ohjaavat Anthony ja Joe Russo, sekä käsikirjoittavat Michael Waldron ja Stephen McFeely. Keskeisissä rooleissa ovat Vanessa Kirby, Anthony Mackie, Benedict Cumberbatch, Letitia Wright, Ebon Moss-Bachrach, Simu Liu, Joseph Quinn, Pedro Pascal ja Robert Downey Jr.

Marvel Studios julkisti alun perin vuoden 2022 San Diego Comic-Con Internationalissa, että MCU:n kuudes vaihe ja ”Multiversumi-saaga” tulisivat päättymään elokuviin Avengers: The Kang Dynasty ja Avengers: Secret Wars. Waldron liittyi käsikirjoittajaksi projektiin lokakuussa 2023. Vuoden 2024 San Diego Comic-Conissa, edelliset kaksi Avengers-elokuvaa ohjanneet Russon veljekset, jotka olivat jo aiemmin ilmaisseet kiinnostuksensa vuosien 1984–1985 sekä 2015–2016 Salatut sodat -sarjakuvatarinoihin perustuvaa elokuvaa kohtaan, valittiin uusien Avengers-elokuvien ohjaajiksi ja McFeely toiseksi käsikirjoittajaksi. Samalla The Kang Dynasty uudelleennimettiin Doomsdayksi, ja Downey valittiin näyttelemään elokuvien ja saagan pääroistoa: Victor von Doomia / Tohtori Doomia. Kuvaukset tulevat alkamaan Pinewood Studiosin tiloissa, Englannissa, kesällä 2026.

Avengers: Secret Wars tulee saamaan ensi-iltansa Yhdysvalloissa 17. joulukuuta 2027.

 Näyttelijät 

 Tuotanto 
Lisätietoa: Avengers: Doomsdayn ja Avengers: Secret Warsin tuotanto
Ohjattuaan Avengers: Infinity Warin (2018) ja Avengers: Endgamen (2019) Anthony ja Joe Russo kertoivat olevansa kiinnostuneita ohjaamaan Salatut sodat -elokuvan, joka perustuisi sekä Jim Shooterin käsikirjoittamaan sarjakuvatarinaan vuosilta 1984–1985 että Jonathan Hickmanin käsikirjoittamaan sarjakuvatarinaan vuosilta 2015–2016. Molemmissa näistä tarinoista Marvelin sankarit päätyvät yhdessä multiversumin tuhoutuneista maailmoista syntyneelle planeetalle nimeltä Taistelumaailma. Infinity Warin ja Endgamen käsikirjoittajat Christopher Markus ja Stephen McFeely puolestaan sanoivat, että käsikirjoittaisivat elokuvan vain, jos Russon veljekset ohjaisivat sen. Marvel Studiosin johtaja Kevin Feige paljasti vuoden 2022 San Diego Comic-Con Internationalissa, että elokuvat Avengers: The Kang Dynasty ja Avengers: Secret Wars saisivat ensi-iltansa 2. toukokuuta 2025 ja 7. marraskuuta 2025. Niiden oli tarkoitus toimia loppuhuipentumana sekä MCU:n kuudennelle vaiheelle että ”Multiversumi-saagalle”, johon kuuluivat kuudennen vaiheen lisäksi myös neljäs ja viides vaihe. The Kang Dynastyn inspiraationa toimi ”Kang Dynastia”, Kurt Busiekin vuosina 2001–2002 kirjoittama sarjakuvatarina, jossa Kang Valloittaja matkusti ajasta toiseen orjuuttaakseen ihmiskunnan. Jonathan Majors valittiin Kangin ja hänen varianttiensa näyttelijäksi useisiin neljännen vaiheen projekteihin. Hänen vahvistettiin myös näyttelevän hahmoa Avengers-elokuvissa. Destin Daniel Cretton palkattiin ohjaamaan The Kang Dynasty, ja Jeff Loveness palkattiin käsikirjoittamaan se. Michael Waldron puolestaan palkattiin käsikirjoittamaan Secret Wars.

Majors pidätettiin maaliskuussa 2023, kun häntä syytettiin pahoinpitelystä. Heräsi epävarmuutta siitä, miten studio aikoi käsitellä asiaa. Loveness erosi projektista jo ennen Hollywoodin käsikirjoittajien lakkoa 2023. Tämän raportoitiin johtuneen siitä, että hänellä oli liian suuri rooli Kangin tarinassa, ja koska Marvel aikoisi siirtää tarinan keskiön pois kyseisestä hahmosta. Kesäkuussa 2023 The Kang Dynastyn ja Secret Warsin uusiksi ensi-iltapäivämääriksi asetettiin 1. toukokuuta 2026 ja 7. toukokuuta 2027, koska käsikirjoitukset eivät olleet ehtineet valmistua ennen lakkoa. Cretton erosi marraskuussa The Kang Dynastyn ohjaajan paikalta, osittain projektin viivästymisen vuoksi, ja Waldron palkattiin tekemään elokuvalle uusi käsikirjoitus. Joulukuussa Disney ja Marvel Studios antoivat Majorsille lopulta potkut, kun hänet oli todettu syylliseksi häirintään sekä kolmannen asteen pahoinpitelyyn. Studio alkoi sen sisäisesti kutsua The Kang Dynastyä vain Avengers 5:ksi. Helmikuussa 2024 sekä Avengers 5 että Secret Wars kirjoitettiin Majorsin potkujen vuoksi uudelleen niin, että Kangin rooli olisi joko mahdollisimman pieni tai se tultaisiin kokonaan poistamaan elokuvista.

Toukokuun alussa Marvel Studios oli pyytänyt Robert Downey Jr.:ia — joka näytteli Tony Starkia / Rautamiestä ”Ikuisuus-saagassa”, johon kuuluivat MCU:n ensimmäinen, toinen ja kolmas vaihe — palaamaan MCU:hun, näyttelemään tällä kertaa aivan uutta hahmoa: Victor von Doomia / Tohtori Doomia. Downey sanoi palaavansa vain, jos Russon veljekset palaisivat ohjaajiksi. Kun McFeely oli lopulta esitellyt oman ideansa elokuvien tarinasta, Russot osallistuivat heinäkuun aikana alustaviin keskusteluihin sekä Avengers 5:n että Secret Warsin ohjaamisesta. Vuoden 2024 San Diego Comic-Conissa Russon veljesten vahvistettiin palaavan kahden seuraavan Avengers-elokuvan ohjaajaksi. Ohjaajat paljastivat myös, että Avengers 5:n uusi virallinen nimi oli Avengers: Doomsday, ja he vahvistivat Downeyn näyttelevän Doomia molemmissa elokuvissa. Russot myös tuottaisivat sekä Doomsdayn että Secret Warsin tuotantoyhtiönsä AGBO:n kautta, ja McFeely liittyi molempien elokuvien käsikirjoittajaksi, työskennellen yhdessä Waldronin kanssa. Toukokuussa 2025 Disney siirsi elokuvan ensi-illan päivämäärälle 17. joulukuuta 2027, jotta elokuvat saisivat enemmän aikaa valmistua.

Russon veljekset ilmoittivat, että Doomsday ja Secret Wars tultaisiin molemmat tuottamaan yhdessä, kuten Infinity War ja Endgame, mutta ettei elokuvia kuvattaisi niiden tavoin aivan peräkkäin. Secret Warsin kuvaukset tulevat alkamaan kesällä 2026, Pinewood Studiosin tiloissa, melkein vuosi Doomsdayn tuotannon päättymisen jälkeen. MCU-elokuvia aiemminkin leikannut Jeffrey Ford leikkaa myös Secret Warsin.

 Musiikki 
Huhtikuussa 2024, Alan Silvestri vihjaili tulevansa toimimaan ainakin yhdessä MCU-elokuvassa säveltäjänä, sävellettyään jo aiemmin The Avengersin, Infinity Warin ja Endgamen musiikit. Myöhemmin, heinäkuussa, vahvistettiin, että hän palaisi sekä Doomsdayn että Secret Warsin säveltäjäksi.

 Julkaisu 
Avengers: Secret Wars tulee saamaan ensi-iltansa Yhdysvalloissa 17. joulukuuta 2027. Elokuvan oli alun perin tarkoitus saada ensi-iltansa 7. marraskuuta 2025, mutta ensi-ilta siirtyi ensin päivämäärälle 1. toukokuuta 2026 sekä myöhemmin Hollywoodin käsikirjoittajien lakon 2023 johdosta päivämäärälle 7. toukokuuta 2027. Elokuvan ensi-iltaa siirrettiin tämän jälkeen vielä eteenpäin joulukuulle 2027, jotta elokuva saisi enemmän aikaa valmistua.

 Lähteet 

Aiheesta muualla

Luokka:Marvel Cinematic Universen kuudennen vaiheen elokuvat
Luokka:Vuoden 2027 yhdysvaltalaiset elokuvat
Luokka:Kostajat-elokuvat